U-I-230/11
Natisni
Opravilna št.:
U-I-230/11
Datum odločitve:
26. 6. 2012
ECLI:
ECLI:SI:USRS:2012:U.I.230.11
Akt:
Stanovanjski zakon (Uradni list RS, št. 69/03, 57/08 in 87/11) (SZ), 154. čl. 

Pravilnik o dodeljevanju neprofitnih stanovanj v najem (Uradni list RS, št. 14/04, 34/04, 62/06, 11/09 in 81/11), 2. al. 1. odst. 3. čl.

Javni razpis za dodelitev neprofitnih stanovanj v najem za leto 2011 (Primorske novice št. 49/11)
Izrek:
Pobuda za začetek postopka za oceno ustavnosti 154. člena Stanovanjskega zakona (Uradni list RS, št. 69/03, 57/08 in 87/11), druge alineje prvega odstavka 3. člena Pravilnika o dodeljevanju neprofitnih stanovanj v najem (Uradni list RS, št. 14/04, 34/04, 62/06, 11/09 in 81/11) in Javnega razpisa za dodelitev neprofitnih stanovanj v najem za leto 2011 (Primorske novice št. 49/11) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 160.1, Ustava [URS] 
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marija Robič, Gozd Martuljek
Datum vloge:
25. 10. 2011
Vrsta odločitve:
sklep
Vrsta rešitve:
zavrženje
Dokument:
US29800
Dokument v PDF obliki:
U-I-230-11.pdf
147 KB
Prenesite datoteko
U-I-230/11-4
26. 6. 2012
SKLEP
Ustavno sodišče je v postopku za preizkus pobude Marije Robič, Gozd Martuljek, na seji 26. junija 2012
sklenilo:
Pobuda za začetek postopka za oceno ustavnosti 154. člena Stanovanjskega zakona (Uradni list RS, št. 69/03, 57/08 in 87/11), druge alineje prvega odstavka 3. člena Pravilnika o dodeljevanju neprofitnih stanovanj v najem (Uradni list RS, št. 14/04, 34/04, 62/06, 11/09 in 81/11) in Javnega razpisa za dodelitev neprofitnih stanovanj v najem za leto 2011 (Primorske novice št. 49/11) se zavrže.
OBRAZLOŽITEV
A.
1. Pobudnica navaja, da izpodbija 154. člen Stanovanjskega zakona (v nadaljevanju SZ-1), tretjo alinejo prvega odstavka 3. člena Pravilnika o dodeljevanju neprofitnih stanovanj v najem (v nadaljevanju Pravilnik) Člen 3 Pravilnika določa splošne pogoje za upravičenost do dodelitve neprofitnega stanovanja. V izpodbijani tretji alineji prvega odstavka 3. člena je kot pogoj določeno, da prosilec ali kdo izmed oseb, ki skupaj z njim uporabljajo stanovanje (v nadaljnjem besedilu: gospodinjstvo), ni najemnik neprofitnega stanovanja, oddanega za nedoločen čas in z neprofitno najemnino, ali lastnik ali solastnik drugega stanovanja ali stanovanjske stavbe, ki ne presega vrednosti 40 % primernega stanovanja. Navedena omejitev ne velja za lastnike ali solastnike stanovanj, ki jih morajo lastniki po zakonu oddajati v najem za nedoločen čas za neprofitno najemnino. in Javni razpis za dodelitev neprofitnih stanovanj v najem za leto 2011 (v nadaljevanju Javni razpis). Zatrjuje njihovo neskladje z 32. členom (svoboda gibanja) in 50. členom (pravica do socialne varnosti) Ustave. Navaja tudi, da na podlagi SZ-1 in Pravilnika prihaja do diskriminacije samskih in invalidnih oseb v primerjavi z družinami. Pravni interes utemeljuje z navedbami, da je sodelovala v postopku javnega razpisa za dodelitev neprofitnih stanovanj v najem za leto 2011, vendar je Stanovanjski sklad Mestne občine Nova Gorica na podlagi izpodbijanih predpisov njeno vlogo neupravičeno zavrgel, ker naj ne bi izpolnjevala splošnih pogojev iz javnega razpisa (stalno prebivališče na območju Mestne občine Nova Gorica), župan pa je njeno pritožbo zoper to odločbo zavrnil.
B. – I.
2. Pobudnica navaja, da izpodbija tretjo alinejo prvega odstavka 3. člena Pravilnika, vendar iz njenih navedb izhaja, da po vsebini izpodbija drugo alinejo prvega odstavka 3. člena Pravilnika. Ta kot pogoj za dodelitev neprofitnega stanovanja določa stalno prebivališče v občini ali na območju delovanja javnega stanovanjskega sklada ali neprofitne stanovanjske organizacije, v kateri je prosilec zaprosil za pridobitev neprofitnega stanovanja. Pobudnica nasprotuje temu, da je pogoj za dodelitev neprofitnega stanovanja stalno prebivališče v občini, v kateri prosilec vloži vlogo. Neizpolnjevanje tega pogoja je bil tudi razlog za zavrženje njene vloge v postopku javnega razpisa. Zato je Ustavno sodišče štelo, da pobudnica izpodbija drugo alinejo prvega odstavka 3. člena Pravilnika.
B. – II.
3. Pobudo za začetek postopka za oceno ustavnosti lahko da, kdor izkaže pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijana določb ZS-1, ki določa pristojnosti občine na stanovanjskem področju, in izpodbijana določba Pravilnika, ki določa enega od splošnih pogojev za upravičenost do dodelitve neprofitnega stanovanja, ne učinkujeta neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82) oziroma v sklepu št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Pobudnica prilaga kopijo odločbe Župana Mestne občine Nova Gorica o zavrnitvi njene pritožbe, vendar zoper njo ni izčrpala pravnih sredstev in ni vložila ustavne pritožbe. Iz razlogov, navedenih v citiranih sklepih, pobudnica ne izkazuje pravnega interesa za začetek postopka za oceno ustavnosti izpodbijanih določb. Zato je Ustavno sodišče njeno pobudo za oceno ustavnosti izpodbijanih določb SZ-1 in Pravilnika zavrglo.
B. – III.
5. Na podlagi prvega odstavka 160. člena Ustave Ustavno sodišče odloča o ustavnosti in zakonitosti zakonov, podzakonskih aktov, predpisov lokalnih skupnosti in splošnih aktov za izvrševanje javnih pooblastil. Izpodbijani javni razpis ni predpis ali splošni akt, izdan za izvrševanje javnih pooblastil. Gre za akt, izdan v postopku konkretnega razpisa za dodelitev neprofitnih stanovanj v najem za leto 2011. Ustavnost razpisnih pogojev pa se lahko izpodbija s pravnimi sredstvi v konkretnih postopkih (tako Ustavno sodišče npr. v sklepu št. U-I-299/06 z dne 15. 6. 2006). Zato je Ustavno sodišče zavrglo tudi pobudo za oceno ustavnosti Javnega razpisa.
C.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik